钦定古今图书集成/明伦汇编/氏族典/第166卷 > 《廖用贤尚友录》 > 檀道济
## 钦定古今图书集成/明伦汇编/氏族典/第166卷 > 《廖用贤尚友录》 > 檀道济

按《宋书檀道济传》，“道济，高平金乡人，左将军韶少弟
也。少孤，居丧备礼。奉姊事兄，以和谨致称。高祖创义，
道济从入京城，参高祖建武军事，除辅国参军、南阳
太守。以建义勋，封吴兴县五等侯。卢循寇逆，以道济
为扬武将军、天门太守讨平。又从刘道规讨桓谦、荀
林等。迁安远护军、武陵内史，复为太尉参军，拜中书”
侍郎，转宁朔将军，参太尉军事。以前后功，封作唐县
男，补太尉主簿谘议参军，豫章公世子。为征卤将军，
镇京口，道济为司马临淮太守。又为世子西中郎司
马、梁国内史，复为世子征卤将军司马，加冠军将军。
义熙十二年，高祖北伐，以道济为前锋。长安既平，以
为琅邪内史。世子当镇江陵，复以道济为西中郎司
马、持节、南蛮校尉，又加征卤将军，迁宋国侍中，领世
子中庶子、兖州大中正。高祖受命，转护军，加散骑常
侍，领石头戍事。以佐命功，改封永修县公，徙为丹阳
尹。高祖不豫，出监南徐兖之江北淮南诸郡军事、镇
北将军、南兖州刺史。景平元年，魏围东阳城，加道济
使持节、监征讨诸军事，救东阳，还镇广陵。徐羡之废
庐陵王义真，道济入领军府。太祖即位，进号“征北将
军，加散骑常侍，进封武陵郡公”，固辞。又增督青州徐
州之淮阳下邳琅邪东莞五郡诸军事。及讨谢晦，事
平，迁都督江州之江夏豫州之西阳新蔡晋熙四郡
诸军事、征南大将军、开府仪同三司、江州刺史。元嘉
八年，魏逼滑台，加道济都督征讨诸军事，率众北讨。
进位司空，持节、常侍，还镇寻阳。道济立功前朝，威名
甚重，诸子又有才气，朝廷疑畏之。太祖寝疾累年，彭
城王义康虑道济不可复制，十二年，召道济入朝，收
付廷尉。及其子给事黄门侍郎植、司徒从事中郎粲、
太子舍人隰、征北主簿承伯、秘书郎遵等八人，并于
廷尉伏诛。又至寻阳，收道济子夷、邕、演诛之，邕子孺
乃被宥。世祖世为奉朝请。